กระตุ้นเพลิน หนี้สาธารณะพุ่ง4ล้านล้าน
&nbsp;
17 ส.ค. 2554

โพสต์ทูเดย์ — หนี้สาธารณะเดือน ก.พ. เพิ่ม 6.67 หมื่นล้านบาท 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า ยอดหนี้สาธารณะคงค้าง ณ วันที่ 28 ก.พ. 2553 มีจำนวน 4,075,144 ล้านบาท หรือ 41.90% ของจีดีพี เมื่อเปรียบเทียบกับเดือนก่อนเพิ่มขึ้น 66,723 ล้านบาท 
ทั้งนี้ เป็นหนี้ที่รัฐบาลกู้โดยตรง 2,713,303 ล้านบาท หนี้รัฐวิสาหกิจที่ไม่เป็นสถาบันการเงิน 1,101,179 ล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 191,029 ล้านบาท และหนี้กองทุนเพื่อการฟื้นฟูและพัฒนาระบบสถาบันการเงิน 69,633 ล้านบาท
โดยหนี้ที่รัฐบาลกู้โดยตรงเพิ่มขึ้น 68,285 ล้านบาท รายการสำคัญเกิดจากรัฐบาลได้เบิกเงินกู้ภายใต้พระราชกำหนด (พ.ร.ก.) ให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 เพื่อดำเนินการตามแผนปฏิบัติการไทยเข้มแข็ง 2555 จำนวน 4 หมื่นล้านบาท
ด้านหนี้รัฐวิสาหกิจที่ไม่เป็นสถาบันการเงินเพิ่มขึ้น 2,571 ล้านบาท และหนี้รัฐวิสาหกิจที่เป็นสถาบันการเงินที่รัฐบาลค้ำประกันเพิ่มขึ้น 869 ล้านบาท
สำหรับหนี้กองทุนเพื่อการฟื้นฟูฯ ลดลง 5,002 ล้านบาท ส่วนหน่วยงานอื่นของรัฐไม่มีหนี้คงค้าง
ทั้งนี้ หนี้สาธารณะจำนวน 4,075,144 ล้านบาท แบ่งออกเป็นหนี้ต่างประเทศ 379,550 ล้านบาท หรือ 9.31% และหนี้ในประเทศ 3,695,594 ล้านบาท หรือ 90.69%ของยอดหนี้สาธารณะคงค้าง และเป็นหนี้ระยะยาว 3,815,526 ล้านบาท หรือ 93.63% และหนี้ระยะสั้น 259,618 ล้านบาท หรือ 6.37% ของยอดหนี้สาธารณะคงค้าง